**CE VĂ SPERIAŢI ATÂT DE HALLOWEEN?!**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce vă speriaţi atât de Halloween?!

Durează doar o zi, mult prea puţin.

Dar Halloween-ul cel adevărat,

Tăcut, tot anul este continuat:

Cadouri de Crăciun - papuşi-vampir,

Copiii să se simtă-n cimitir;

Ghiozdane cu-abţibilduri monstruoase,

Vlăstarul tău să stea cu frica-n oase;

Fantome în desenele-animate,

Grămezi de jucării morbid create,

Manuale despre cum să fii pirat,

Vrăjitoria – lucru minunat,

Tatuaje temporare, permanente,

Eroi bezmetici în comportamente -

Şi toate vor să pară că-s fireşti,

Avându-le, să te obişnuieşti

Cu ce-i mai rău, ca şi cum ar fi bun,

Să crezi că-i sănătos să fii nebun,

Să te înveţi, puţin câte puţin,

Continuu să trăieşti un Halloween!

Curând, de-ales va fi în magazine

Doar jucăria ce sperie mai bine,

Doar monstrul care-i mai înfiorător,

Ori cel mai bun manual de vrăjitor…

Deci, pentru-o simplă zi, nu vă speriaţi,

Ci de minciuna toată să scăpaţi,

Căci Haloween-ul doar sărbătoreşte

Capcana-ntinsă veşnic mişeleşte!